Tragači

***Tragači*** je naziv američkog vesterna snimljenog 1956. u Technicoloru u režiji Johna Forda, na osnovu romana Alana Le Maya iz 1954. Radnja filma se dešava tokom ratova sa Indijancima u Texasu. Glavne uloge tumače John Wayne kao sredovječni veteran iz Američkog građanskog rata koji, zajedno sa svojim usvojenim nećakom (Jeffrey Hunter), provodi godine u potrazi za svojom otetom nećakom (Natalie Wood). Kritičar Roger Ebert smatrao je da je lik Ethana Edwardsa koji je tumačio Wayne, "jedan od najuvjerljivih likova koje su Ford i Wayne ikada kreirali".

Film je imao komercijalni uspjeh, iako nije dobio nijednu nominaciju za Oscara. Od svog objavljivanja, smatran je remek-djelom i jedan je od najvećih i najutjecajnijih filmova ikad napravljenih. Američki filmski institut stavio je 2008. godine film na listu deset najvećih američkih vesterna, a 2007. zauzeo je 12 mjesto na listi 100 najvećih američkih filmova svih vremena od strane iste organizacije. *Entertainment Weekly* ga je nazvao najboljim vesternom. Magazin *Sight & Sound* kojeg izdaje Britanski filmski institut rangirao ga je kao sedmi najbolji film svih vremena na osnovu istraživanja filmskih kritičara iz 2012. a 2008. godine, francuski magazin *Cahiers du cinéma* rangirao je *Tragače* na 10. poziciji na njihovoj listi 100 vrhunskih najboljih filmova ikada snimljenih.

## Radnja 
Godina je 1868. Ethan Edwards (Wayne) vraća se nakon dugog odsustva u kuću svog brata Aarona (Walter Coy) koji se nalazi u pustinjama zapadnog Texasa. Ethan se borio u Američkom građanskom ratu na strani Konfederacije, i tri godine od završetka rata on se navodno borio u Meksičkom revolucionarnom ratu. On posjeduje veliku količinu zlatnika sumnjivog porijekla, kao i medalju iz meksičkog rata koju poklanja svojoj mladoj nećaki, Debbie (Lana Wood). Kao bivši vojnik Konfederacije, on je morao da položi zakletvu na vjernost teksaškim rendžerima, što on odbija. Kao što je svećenik Samuel Clayton (Ward Bond) primijetio, Ethan se "uklapa u mnogo profila". Ubrzo nakon Ethanovog dolaska, stoka koja pripada njegovom komšiji Larsu Jorgensenu (John Qualen) biva ukradena. Kapetan Clayton zajedno s Ethanom predvodi grupu rendžera da ih pronađu, i ubrzo otkrivaju da je krađa bila trik Komanča kako bi ih odveli daleko od njihovih porodica. Kada su se vratili pronašli su naselje Edwards u plamenu. Aaronova supruga Martha (Dorothy Jordan), i njegov sin Ben (Robert Lyden) su mrtvi, a Debbie i njena starija sestra Lucy (Pippa Scott ) su otete.

Nakon kratke sahrane grupa kreće u potragu. Oni nailaze na groblje Komanča koji su ubijeni tokom racije. Kada su pronašli kamp Komanča, Ethan naređuje frontalni napad, ali Clayton insistira na tajnom pristupu kako bi se izbjeglo ubijanje talaca. Logor izgleda kao da je pust, a dalje uz stazu jahači upadaju u zasjedu. Iako su se odbranili od napada, rendžerima ipak ponestaje ljudi kako bi se efikasno borili sa Indijancima. Oni su se vratili kući, ostavljajući Ethana da nastavi svoju potragu za djevojkama, zajedno sa zaručnikom Lucy, Bradom Jorgensenom (Harry Carey, Jr.) i Debbienim usvojenim bratom Martinom Pawleyjem (Jeffrey Hunter). Ethan otkriva da je Lucy brutalno ubijena, a po svoj prilici i silovana u kanjonu u blizini logora Komanča. U slijepom bijesu, Brad odlazi direktno u indijanski kamp i biva ubijen.

[thumb|300px|left|"Pretpostavljam da se sad moramo izvlačiti iz okruženja", kaže kapetan Clayton ([Ward Bond) Ethanu (John Wayne), shvativši da su uhvaćeni u zamku i da moraju bježati kako bi spasili svoje živote.]]

Kada je zima stigla Ethan i Martin su se izgubili na stazi i vraćaju se nazad na Jorgensenov ranč. Martin je oduševljeno dočekan od strane Jorgensenove kćeri Laurie (Vera Miles), dok Ethan pronalazi pismo koje ga je čekalo od trgovca po imenu Futterman (Peter Mamakos), koji tvrdi da ima podatke o Debbie. Ethan, koji radije voli da putuje sam, nastavlja sljedećeg jutra dalje bez Martina, ali Laurie daje Martinu konja da ga sustigne. Kod Futtermanove trgovačke ispostave, Ethan i Martin saznaju da je Debbie oteo poglavica Komanča po imenu "Unakaženi" (Henry Brandon). Nakon više od godinu dana, Laurie dobija pismo od Martina koji opisuje tok potrage. Tokom čitanja pisma naglas, Laurie pripovijeda narednih nekoliko scena, u kojima Ethan ubija Futtermana zbog pokušaja da ukrade novac. Martin sticajem okolnosti kupuje ženu Komanča (Beulah Archuletta). Njih dvojica pronalaze manju grupu "Unakaženog" koje su ubili vojnici.

Potraga vodi Ethana i Martina do vojnog utvrđenja, a zatim do Novog Meksika, gdje ih jedan Meksikanac dovodi do "Unakaženog". Tu pronalaze Debbie nakon pet godina, a sada već odrasla (Natalie Wood), živi kao jedna od supruga "Unakaženog". Ona im objašnjava da je se saživjela sa Komančima, i da želi da ostane s njima. Ethan bi radije da je vidi mrtvu nego da živi kao Indijanka, i pokušava da je upuca, ali Martin je zaklanja svojim tijelom dok jedan od Komanča ranjava Ethana sa strijelom dok su pokušavali pobjeći. Iako Martin previja Ethanove rane, on je bijesan zbog njegovog pokušaja da ubije Debbie, i više bi želio vidjeti Ethana mrtvog. "To bi tek bio dan," Ethan odgovara, dok su se vraćali kući.

right|thumb|300px|Scena kad Martin štiti Ethanovu nećaku kako bi ga spriječio da je ne ubije.

U međuvremenu, Charlie McCorry (Ken Curtis) se udvarao Laurie dok je Martin bio odsutan. Ethan i Martin stižu kući baš u vrijeme početka vjenčanja Charlieja i Laurie. Nakon tuče između Martina i Charlieja, nervozni "Yankee" vojnik, poručnik Greenhill (Patrick Wayne), stiže sa viješću da je Ethanov otkačeni prijatelj Mose Harper (Hank Worden) pronašao gdje se nalazi "Unakaženi". Clayton vodi svoje ljude u logor Komanča, ovaj put sa direktnim napadom, ali Martin koristi priliku da krišom, uoči napada, pronađe Debbie, koja mu se obradovala. Martin ubija "Unakaženog" tokom bitke, i Ethan uzima njegov skalp. Ethan uočava Debbie, i namjerava da je povede sa sobom na konju. Martin strahuje da će je Ethan ubiti, kao što je već obećao. Umjesto njega Martin je stavlja na sedlo i kaže: "Idemo kući". Debbie je ponovo sa svojom porodicom, a Martin sa Laurie. U kultnoj završnoj sceni, Ethan odlazi držeći svoju ranjenu ruku, dok se vrata kuće polahko zatvaraju i njegov lik se udaljava.

## Uloge 
* John Wayne - Ethan Edwards
* Jeffrey Hunter - Martin Pawley
* Vera Miles - Laurie Jorgensen
* Ward Bond - Rev. Capt. Samuel Johnson Clayton
* Natalie Wood - Debbie Edwards (starija)
* John Qualen - Lars Jorgensen
* Olive Carey - Mrs. Jorgensen
* Henry Brandon - poglavica Cicatriz
* Ken Curtis - Charlie McCorry
* Harry Carey, Jr. - Brad Jorgensen
* Antonio Moreno - Emilio Figueroa
* Hank Worden - Mose Harper
* Beulah Archuletta - Divlja guska koja leti na noćnom nebu
* Walter Coy - Aaron Edwards
* Dorothy Jordan - Martha Edwards
* Pippa Scott - Lucy Edwards
* Patrick Wayne - poručnik Greenhill
* Lana Wood - mlada Debbie Edwards

## Snimanje 
Iako je radnja prvenstveno smještena u ravnicama sjeverozapadnog Texasa, film je zapravo snimljen u dolini Monument Valley, u Arizoni i Utahu. Dodatne scene snimane su u malom mjestu Mexican Hat u Utahu, dolini Bronson Canyon u Griffith Parku, Los Angelesu, i u Alberti.  Film je sniman u VistaVision tehnici širokog ekrana. Ford je prvobitno htio da dodijeli ulogu Fessu Parkeru, čija je uloga Davyja Crocketta u televizijskom filmu *Davy Crockett, kralj divljine* pomogla da na sebe skrene pažnju, ali Walt Disney, s kim je Parker bio pod ugovorom, odbio je da mu dozvoli snimanje i nije uopšte ni rekao Parkeru o ponudi, sudeći prema Parkerovom tv-intervjuu za Arhivu američke televizije. Parker napominje da je to bilo do tada njegov najgori promašaj u karijeri.

U sklopu svoje promocije *Tragača*, Warner Bros. je 1956. snimio i prikazao jedan od prvih "iza scene" dokumentaraca u historiji filma koji je prikazan kao epizoda iz TV serija Warner Brosovih prezentacija. Film je bio prvi od samo tri filma u produkciji Corneliusa Vanderbilta Whitneya i njegove produkcijske kuće *CV Whitney Pictures*; drugi je bio *Putnik iz Missourija* iz 1958. godine sa Brandonom Dewildeom i Lee Marvinom, a posljednji je bio *Mlada zemlja* iz 1959. godine sa Patrickom Wayneom i Dennisom Hopperom.

## Historijska pozadina 
right|thumb|Scena brutalnog napada na logor Indijanaca
Nekoliko filmskih kritičara smatrali su da su *Tragači* inspirisani stvarnom otmicom iz 1836. kada je devetogodišnja Cynthia Ann Parker oteta od strane ratnika plemena Komanča koji su upali u kuću njene porodice u Fort Parkeru, Texas. Ona je provela 24 godine sa Komančima, i udala se za ratnog poglavicu, i imala je sa njim troje djece, od kojih je jedan bio poznati poglavica Komanča (Quanah Parker). Teksaški rendžeri su je izbavili protiv njene volje. James W. Parker, ujak Cynthije Ann, proveo je veći dio svog života i potrošio dosta novca na ono što je postalo opsesivno traganje za njegovom nećakom, kao što je Ethan Edwards portretirao u filmu. Osim toga, spašavanje Cynthije Ann, prilikom napada Teksaških rendžera poznato je kao Bitka kod rijeke Pease, koje sliči spašavanju Debbie Edwards kada su rendžeri napali logor "Unakaženog". Parkerova priča bila je samo jedna od ukupno 64 stvarna slučaja iz 19. vijeka o otmicama djece u Teksasu, koje je pisac Alan Le May proučavao dok je istraživao građu za roman na kojem je zasnovan film. Njegove zaostale istraživačke bilješke ukazuju na to da su dva lika koja idu u potragu za nestalim djevojkama bili inspirisani Britom Johnsonom, crncem koji je 1865. otkupio od Komanča svoju zarobljenu ženu i djecu. Nakon toga, Johnson je najmanje tri puta obilazio Indijanske teritorije i Kansas, neumorno tragajući za još jednom otetom djevojkom, Millie Durgan (ili Durkin), sve dok ga ratnici plemena Kiowa nisu ubili 1871. godine.

Završetak romana Le Maya u suprotnosti je sa završetkom filma, gdje Debbie, koju su Komanči preimenovali u "Kosa poput suhe trave", bježi od bijelaca kao i od Indijanaca. Marty, u jednoj od njegovih konačnih potjera, pronalazi je dan kasnije, tek nakon što je se onesvijestila od iscrpljenosti. U filmu, grupa ratnika Komanča naziva se Nawyecka. Prikladnije ime za ovu grupu Komanča (s kojima je Cynthia Ann Parker živjela) bilo je Nokoni ili Nocona.

Postoje špekulisanja da je historijski model za napad konjice na selo Komanča, što je rezultiralo Lookovom pogibijom i zarobljavanjem Komanča i njihovim odvođenjem do vojnog utvrđenja, bio poznat kao Bitka kod rijeke Washita, 27. novembra 1868, kada je potpukovnik George Armstrong Custer sa 7. konjičkim pukom napao Black Kettle logor Čejena kod rijeke Washita (u blizini današnjeg grada Cheyenne, Oklahoma). Scene također podsjećaju na Bitku na Red Riveru iz 1872., u kojem je 4. konjički puk zarobio 124 žena i djece Komanča i zatvorio ih u Fort Concho.

## Kritike 
[thumb|upright 1.5|Iako je radnja filma postavljena u Teksasu film je snimljen u dolini [Monument Valley, Utah.]]
Po izlasku filma, Bosley Crowther ga je nazvao "snažnim vesternom"; on daje kredit Fordu na odabiru "poznatog korpusa glumaca, pisaca, itd, koji su dali velik doprinos film, počevši od Franka S. Nugenta, čiji je scenarij na osnovu romana Alana Le Maya jako oštar, pa sve do glumaca i tehničara, to je iskreno dostignuće jedne dobro uvezane ekipe."  Crowther napominje "dvije manje greške:

*New York Herald Tribune* nazvao je film "istaknutim"; Newsweek ga je smatrao "izvanrednim." Magazin Look ga je opisao kao "homerovsku odiseju." New York Times je pohvalio Wayneovu glumu kao "neobično zapovjedničkom." Film je zaradio 4,8 miliona dolara u SAD-u i Kanadi u prvoj godini izdanja. 1963. kritičar i redatelj Jean-Luc Godard nazvao je ovaj film četvrtim najvećim američkim filmom ere zvučnog filma, i jednom je uporedio završetak sa filmom "Odisej se ujedinio sa Telemahom". Filmski stručnjak Ed Lowry je napisao: "... Dok su Komanči prikazani kao krajnje okrutni ljudi, Ford obrazlaže motive za njihove postupke, i daje im dostojanstvo prikladno jednoj ponosnoj civilizaciji. Nikad nismo vidjeli Indijance da su počinili zvjerstva koja su bila užasnija od onih koje su počinili bijeli ljudi. "Wayne je pravi Ahab", napisao je kritičar kulture Greil Marcus. "On je dobri američki heroj koji je doveo sebe do krajnjih granica i ludila, njegove predanosti časti i učtivosti koji su izgorili do temelja u plamenu osvete." 

[thumb|300px|right|[Natalie Wood u ulozi Debbie]]

Tema miješanja rasa također se provlači kroz film. Jednom je Martin dobio kiseli pogled od Ethana kada mu je priznao da je on osminu porijeklom Čiroki. Ethan je u više navrata izjavljivao da će radije ubiti svoju nećaku nego joj dopustiti da živi "sa životinjom", i da "život sa Komančima nije život". Čak i jedan od nježnijih likova filma, Laurie, koju glumi Vera Miles, kaže Martinu kada je on objašnjavao da mora zaštiti svoju usvojenu sestru, da će joj "Ethan ispaliti metak u glavu. Kažem ti da bi i Martha to želila da se uradi." Ova izjava jasno daje do znanja da su čak i navodno nježniji likovi imali isti strah od miješanja rasa. Neki kritičari su smatrali da ove neiskazane strasti podrazumijevaju da je Debbie - koja je opisana da je imala osam godina kada se Edwards vraća sa osam godina dugog odsustva- mogla biti Ethanova kćer. Takva situacija bi dodatno usložila Ethanovu opsesivnu potragu za Debbie, njegovo zgražanje na pomisao da bi ona mogla živjeti kao Indijanka, i njegova konačna odluka da je dovede nazad kući - i onda mirno ode.

U studiji Glenna Frankela iz 2013. on naziva ''Tragače "najvećim holivudskim filmom koji je malo ljudi vidjelo." 

## Zanimljivosti 
* Sin Johna Waynea, Ethan Wayne, dobio je ime u čast na ulogu Ethana Edwardsa kao najboljeg lika koji je John Wayne ikada portretirao na ekranu, i koja je ujedno bila njegova omiljena filmska uloga.
* Natalie Wood je još uvijek bila učenica u srednjoj školi, kada je snimljen ovaj film, a u nekoliko navrata John Wayne i Jeffrey Hunter su morali da je pokupe iz škole kada je bila potrebna za snimanje na setu. To je izazvalo dosta uzbuđenja među učenicama iz razreda Natalie Wood. 
* Pretpostavlja se da su ovaj film gledali Buddy Holly i njegovi prijatelji u jednom kinu u Teksasu u ljeto 1956. Oni su bili toliko impresionirani Ethanom (John Wayne) i njegovom upotrebom izraza "I to će biti dan", što su kasnije koristili kao naslov za sada već klasičnu rock pjesmu, koju su nedugo nakon gledanja filma komponirali.
* Tokom snimanja, jedna Navajo djevojčica postala je ozbiljno bolesna zbog upale pluća i bila joj je potrebna hitna medicinska pomoć. John Wayne je imao svoj privatni avion na lokaciji i naredio je pilotu da preveze devojčicu u bolnicu. Zbog ovog čina, Navajo Indijanci su ga nazvali "Čovjek sa velikih orlom". 
* Glumci koji su igrali Komanče su ustvari Navajo Indijanci, s izuzetkom Unakaženog, kojeg je igrao Henry Brandon, koji je bio Jevrej  njemačkog porijekla. Jezik, tradicionalne nošnje i plesovi koji su prikazani u filmu su tradicija Navajo, a ne Komanča. Pjesma "Komanči pjesma smrti" je zapravo Navajo pjesma pod nazivom "Ples skvo".

## Reference 
## Vanjski linkovi 
* 

Kategorija:Filmovi iz 1956.
Kategorija:Filmovi na engleskom jeziku
Kategorija:Američki filmovi
Kategorija:Američki vesterni
Kategorija:Američki epski filmovi
Kategorija:Filmovi u režiji Johna Forda
Kategorija:Filmovi s radnjom u Teksasu
Kategorija:Filmovi snimljeni u Arizoni
Kategorija:Filmovi snimljeni u Kaliforniji
Kategorija:Filmovi snimljeni u Coloradu
Kategorija:Filmovi snimljeni u Utahu
Kategorija:Filmovi snimljeni u Edmontonu
Kategorija:Filmovi Warner Brosa
Kategorija:Filmovi o Indijancima
Kategorija:Filmovi o nestalima
Kategorija:Filmovi o otmici
Kategorija:Filmovi u Nacionalnom filmskom registru Sjedinjenih Američkih Država
Kategorija:Filmovi s muzikom Maxa Steinera
Kategorija:Antivesterni